Иван Вазов
Здрач

chitanka.info

Петлите весело пропяха

по дворищата още тъмни,

но по небето забледняха

звездите. Скоро ще да съмне,

живота дневен пак ще гръмне.

        Петлите весело пропяха.

Здрач иде. Сипва се зората,

разбудените псета бясно

разлаяха се в тишината,

на Витоша гърбът по-ясно

рисува се във небесата.

        Здрач иде, сипва се зората.

И аз да стана пак да пиша.

Звънтят в душа ми стиховете,

по-ран от птички в клоновете,

денят ще трябва да здравиша

и песните, в съня зачети,

        ще стана аз да ги напиша.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.